b"\n_START_ARTICLE_\nFleet\n_START_PARAGRAPH_\nFleet er en av Themsens sideelver, i dag skjult under de sentrale delene av London. Fleets kilder finnes p\xc3\xa5 Hampstead Heath, der den ledes inn i to reservoarer, Highgate Ponds og Hampstead Ponds. Herfra g\xc3\xa5r den i kulvert, f\xc3\xb8rst i to l\xc3\xb8p, deretter i ett under Kentish Town, Kings Cross og Farringdon Street, f\xc3\xb8r den renner ut i Themsen ved Blackfriars Bridge. _NEWLINE_Angelsaksiske kr\xc3\xb8niker omtaler Fleet som ei betydelig elv, der utl\xc3\xb8pet i Themsen var et tidevannsbasseng med en bredde p\xc3\xa5 over 100 m som ble brukt til fort\xc3\xb8yning av b\xc3\xa5ter. Et stort antall br\xc3\xb8nner var anlagt langs elva, og vannet ble sagt \xc3\xa5 v\xc3\xa6re helsebringende. Navnet kommer fra det gammelengelske fl\xc4\x93ot (\xc2\xabmunning\xc2\xbb). Elva ble ogs\xc3\xa5 kalt Holburna (\xc2\xabHulelva\xc2\xbb) etter den dype dalformen; et navn som gjenfinnes i bydelen Holborn._NEWLINE_Etter som London vokste, ble Fleet i \xc3\xb8kende grad en kloakk, og p\xc3\xa5 1300-tallet var den ansett som uren. Omr\xc3\xa5dene langs elva ble etter hvert bebodd av fattigfolk, med innslag av ulike former for industri. Tre store fengsler ble bygd langs Fleet \xe2\x80\x93 Newgate, Fleet og Ludgate._NEWLINE_Etter bybrannen i 1666 foreslo byfornyeren Christopher Wren \xc3\xa5 utvide l\xc3\xb8pet, men forslaget vant ikke fram. I stedet ble Fleet omgjort til New Canal, som sto ferdig i 1680. Old Seacoal Lane ved Farringdon Street er et minne om bryggene langs kanalen, som ble fylt igjen i 1737. Strekningen fra Holborn til Fleet Street ble overbygd i 1765, og i forbindelse med anlegget av Regent's Canal ble Fleet i 1812 ogs\xc3\xa5 lagt i kulvert gjennom Kings Cross og Camden Town. Ved bygginga av Metropolitan Railway i 1860-\xc3\xa5ra m\xc3\xa5tte Fleet under jorda ogs\xc3\xa5 langs Farringdon Road, mens den \xc3\xb8verste delen av l\xc3\xb8pet ble lagt igjen i 1870-\xc3\xa5ra i forbindelse med utbygginga i Hampstead."